บอร์ด AEC ไฟเขียวควักเงิน 34 ลบ. เข้าซื้อหุ้น 3 บริษัท หวังขยายการลงทุนร่วมกับพันธมิตร
บอร์ด AEC ไฟเขียวควักเงิน 34 ลบ. เข้าซื้อหุ้น 3 บริษัท หวังขยายการลงทุนร่วมกับพันธมิตร
21 ธ.ค. 2561

บริษัทหลักทรัพย์ เออีซี จำกัด (มหาชน) หรือ AEC เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า ตามมติคณะกรรมการบริษัท ครั้งที่ 6/2561 เมื่อวันที่ 28 ส.ค.61 และมติคณะกรรมการบริหาร ครั้งที่ 17/2561 เมื่อวันที่ 9 พ.ย.61 ได้มีมติอนุมัติให้บริษัทเข้าลงทุนในบริษัท ซิปเม็กซ์ จำกัด (Zipmex) รวมถึง บริษัท ซิปเม็กซ์ เอเชีย พีทีอี ลิมิเต็ด (Zipmex Asia) เป็นจำนวนเงิน 15 ล้านบาท และ 17.69 ล้านบาท และ ตามมติคณะกรรมการบริษัท ครั้งที่ 5/2561 เมื่อวันที่ 12 ก.ค.61 ได้มีมติอนุมัติให้บริษัทเข้าลงทุนในบริษัท เอซ อินคอร์ปอเรชั่น จำกัด (ACE) เป็นเงินจำนวน 0.99 ล้านบาท รวมเป็นเงินจำนวนทั้งสิ้น 33.68 ล้านบาท จากเงินทุนหมุนเวียนของบริษัท
โดย บริษัท ซิปเม็กซ์ จำกัด (Zipmex) มีทุนจดทะเบียนทั้งสิ้น 1,000,000 บาท แบ่งเป็นหุ้นสามัญทั้งสิ้น 100,000 หุ้น ราคามูลค่าหุ้นละ 10 บาท ซึ่ง AEC เข้าลงทุนในหุ้นสามัญทั้งสิ้น 1,500,000 หุ้น คิดเป็น 30% ของหุ้นทั้งหมดของบจ.ซิปเม็กซ์
อนึ่ง บริษัท ซิปเม็กซ์ จำกัด (Zipmex) ประกอบธุรกิจการค้าสินทรัพย์ดิจิทัล คริปโทเคอร์เรนซี และโทเคนดิจิทัล ศูนย์ซื้อขาย และรับฝากทรัพย์สิน เมื่อวันที่ 26 พ.ย.61
ขณะที่ บริษัท ซิปเม็กซ์ เอเชีย พีทีอี ลิมิเต็ด (Zipmex Asia) เป็นบริษัทที่จดทะเบียนในประเทศสิงคโปร์ โดยมีทุนจดทะเบียนทั้งสิ้น US$ 3,000,000 แบ่งเป็นหุ้นสามัญทั้งสิ้น 3,000,000 หุ้น ราคามูล่าหุ้นละ US$ 1 ซึ่ง AEC เข้าลงทุนในหุ้นสามัญทั้งสิ้น 299,145 หุ้น คิดเป็น 13.42% ของหุ้นทั้งหมดของบจ.ซิปเม็กซ์ เอเชีย พีทีอี
อนึ่ง บริษัท ซิปเม็กซ์ เอเชีย พีทีอี ลิมิเต็ด (Zipmex Asia) ประกอบกิจการค้าสินทรัพย์ดิจิทัล และ คริปโทเคอร์เรนซี สำหรับนักลงทุนบุคคลและนักลงทุนสถาบัน เมื่อวันที่ 17 ธ.ค.61
สำหรับ บริษัท เอซ อินคอร์ปอเรชั่น จำกัด (ACE INCORPORATION CO., LTD.) มีทุนจดทะเบียนทั้งสิ้น 1,000,000 บาท แบ่งเป็นหุ้นสามัญทั้งสิ้น 100,000 หุ้น ราคามูลค่าหุ้นละ 10 บาท ซึ่ง AEC เข้าลงทุนในหุ้นสามัญทั้งสิ้น 99,600 หุ้น คิดเป็น 99.60% ของหุ้นทั้งหมดของบจ.เอซ อินคอร์ปอเรชั่น
อนึ่ง บริษัท เอซ อินคอร์ปอเรชั่น จำกัด (ACE INCORPORATION CO., LTD.) ประกอบกิจการลงทุนในธุรกิจเข้าเป็นหุ้นส่วนจำกัดความรับผิดในห้างหุ้นส่วนจำกัดเป็นผู้ถือหุ้นในบริษัทจำกัดและบริษัทมหาชนจำกัด รวมทั้งการเข้าร่วมลงทุนกับบุคคลหรือนิติบุคคล เพื่อประกอบธุรกิจทุกประเภทที่ชอบด้วยกฎหมาย ทั้งภายในประเทศและต่างประเทศ เมื่อวันที่ 20 ธ.ค.61
โดยคาดว่า ธุรกรรมการเข้าซื้อขายหุ้นดังกล่าว เป็นรายการที่เหมาะสม และเป็นประโยชน์ต่อบริษัท และผู้ถือหุ้นของบริษัท อีกทั้งเป็นการขยายการลงทุนร่วมกับพันธมิตรทางธุรกิจอื่นๆ เพื่อสร้างความเติบโตและเตรียมพร้อมรองรับการเปลี่ยนแปลงในอนาคต